정조 8년
甲辰八月初二日辰時。上御重熙堂。親臨王世子受冊入侍時。行都承旨宋載經。行左承旨徐有防。行右承旨李在學。左副承旨李致中。右副承旨李時秀。同副承旨趙興鎭。假注書李敬五金孝建。記注官金健修。記事官金鳳顯。一提學金鍾秀。二提學吳載純。原任提學徐浩修。一直提學鄭志儉。二直提學朴祐源。原任直閣金宇鎭金載纘。檢校直閣鄭東俊徐龍輔。原任待敎李崑秀尹行任等。以次侍立訖。上曰。大殿侍衛退出。東宮陪衛。上殿侍立。命行受冊禮。翊衛二人。佩劍。司禦二人。佩弓矢。詣閤外。弼善跪。贊請內嚴。於是。王世子具雙童䯻空頂幘七章服。出卽座。翊衛二人。分立左右。司禦二人。分立座後。宮官及執事官。由西門入庭。分東西排立。侍講院官在東庭。翊衛司官在西庭。重行北向相對爲首。再拜訖。輔德以下。分入堂內。左右侍衛翊衛以下。分立庭下。引儀引師傅以入。弼善詣座前跪。贊請興。王世子興立座前。弼善。引王世子降立於東階下。師傅至階。弼善。引王世子陞立座前。師傅由西階陞就堂中拜位。掌儀曰再拜。贊儀唱鞠躬再拜興平身。師傅行禮。贊儀又呼唱王世子答再拜。師傅降階。弼善。引王世子。降立於東階下。師傅出。弼善跪。贊請陞座。王世子陞座。因行賀禮。引儀分引宗親文武二品以上以入。弼善詣座前跪。贊請興。王世子興。立座前。掌儀呼唱。諸臣行再拜禮。王世子答再拜陞座。上命諸臣上堂仰瞻。諸臣以次陞堂仰瞻而退。上命金鍾正具允鈺李秉鼎等。進前。鍾正等以次進伏。上曰。卿等之近不出仕。無已過乎。鍾正等曰。臣等負罪如山。荷恩若海。逢此盛會。復入脩門。死無餘憾。俯伏而退。上命權噵進前。噵進伏。上曰。卿何以入來。噵曰。當此疲躃皆起之時。苟有一縷餘喘。則敢不入來乎。引儀又引三品以下文武百官。分東西入就。行再拜禮訖。上特命仰瞻東宮。諸臣一時仰瞻。歡聲雷動。贊儀跪告禮畢。王世子降座還內。上曰。都監都提調以下及領左相入侍。政官牌招。使之入侍開政。賊臣承命出傳。都監都提調金尙喆。提調李在協金魯鎭鄭一祥徐有寧。郞廳李頤祥沈基泰。領議政鄭在謙。左議政李福源。吏曹判書趙時俊。參判李敬養。參議黃昇源。兵曹判書李在協等。以次進伏。命書傳敎曰。正使賞典。今當照例擧行。而此大臣以耆耇元輔。爲予院相。又爲今番正使。豈無別般飾喜之擧。令該曹。優送米肉。仍令樂院。賜一等樂。命宇鎭進前曰。涓日設宴。以爲飾喜之地。可也。宇鎭承命出。存謙曰。瑞日祥雲。禮成賀擧。億萬年無疆之休。實基於今日矣。上曰。日氣晴和。吉禮順成。喜幸何極。上曰。賞典雖急。民事爲重。因命書傳敎曰。邦家之有吉慶也。播告之脩。廣惠於國中者。所以同其慶也。今玆之慶。皇天祖宗之所默祐。泰山盤石之所奠安。億萬年川至景福。實基於斯。此豈但予一人之慶。卽八方臣庶之慶也。再昨年九月以前。國勢凜如綴旒。固知積累之仁。必啓昌熾之休。而每念宗祧托重。自不覺繞榻徊徨。于斯時也。八方臣庶之爲予憂者。槪可想矣。何幸前星耀彩之祥。迺在寧考流虹之節。日表岐嶷。天質宏厚。上以供殿宮繞膝之歡。下以繫億兆延頸之心。於是乎薦紳章甫。慶于朝野。農夫紅女。慶于畎畝。行旅工賈。慶于關市。以至走卒賤隷。喑聲跛躃。莫不欣欣胥悅。人傳瓜瓞之頌。戶騰星海之謠。時當正號。攢手而祝。日望封冊。屈指以竢。凡我臣庶。爲予喜者。又何其摯且勤也。噫。其所以憂之者。秉彝之天也。又其所以喜之者。秉彝之天也。非有意於徼惠干澤。而自上視之。豈無答其意之道乎。矧今我元良。知思漸開。步語夙就。考之歷代典禮。稽于我朝彝章。以聖祖光御之回甲。軫漢帝豫建之丕策。載選吉日。誕擧縟儀。廣開貳極之門。命受百僚之賀。尺衣行禮。儼然天成。此誠邦家亨泰之運。社稷靈長之福也。是日是慶。非予寡昧所獨有。宜乎廣惠於國中。與萬姓同之。以爲我元良導和祈永之本。玆予設科試。慰悅文武。行赦典。宥釋罪辜。覃恩則無遠不屆。論賞則雖微必錄。以示予樂與共之意。旣又思之。疆域之內。最所矜憐者。卽以身應役之類也。蓋强者多頉。弱者鮮免。或一室而當父子兄弟之布。或一村而當逃老虛疊之徵。一疋雖蠲。一疋尙存。婢貢雖減。奴貢自如。同是吾民。偏受困苦。仁人之心。寧不斯惻。每欲另行蠲恤之政。少解倒懸之急。而經用軍需。左牽右掣。迄未之能焉。今當此慶。如不大施曠蕩之典。使吾疲氓。未霑均惠之澤。民庶之泄鬱無聊。姑舍是。於予心安乎否乎。況財散民聚。財聚民散。聖人謨訓。炳若丹靑。經用軍需之不敷。猶屬第二件事。以此貽燕。不亦可乎。八道民庶之出於身而納于京者。毋論軍門衙門宮房騎步兵各色保軍官工匠奴婢。一年當捧米錢布折米。特爲蕩減。何拘百萬數十萬。一依所下傳敎。廟堂今日內三懸鈴行會諸道。至於各年舊還市民徭役泮人贖錢等蠲除。合循優例。不必較挈。各貢遺在。亦當參量蠲除。而纔蠲七萬三千包。雖難優施。亦不可全然置之。各道舊還。限十萬石。各貢遺在限五千石。市民徭役。限五朔。泮人贖錢。限三十日亦竝蕩減。今日之惠。寔出於爲元良志喜飾慶。與民庶共此樂之意也。以此。下諭于諸道監司處。曉告民庶。俾知予祈永貽燕之意。上曰。先朝屢下蠲惠之典。而至於軍布之八路俱減。亦是未遑之事矣。今此之擧。非但諴民祈永之本。亦是繼述之一事矣。有隣曰。今此惠政。前所未有。且爲實惠。無過減布矣。上曰。右承旨。與一直提學有司堂上一人。出往校書館。刊出傳敎。以爲頒布之地。可也。命書傳敎曰。明日赦典文書。當頒布。而判義禁。有情勢。勢難强迫。判義禁具善復許遞。諸堂一竝許遞。今日政差出。上曰。金吾堂上。以老成人差出。可也。上曰。都監堂上。無加資之例。今則何以爲之乎。存謙曰。事係賞典。自下不敢擅對矣。福源曰。以前例施賞。似好矣。命善曰。今番都監。別無功勞之可紀。若或按例行之。則似爲穩宜矣。上命書傳敎曰。東宮冊禮都監都提調行判中樞府事徐命善。子婿弟姪中除職。正使領中樞府事金尙喆。鞍具馬一疋面給。提調禮曹判書金魯鎭。兵曹判書李在協。戶曹判書鄭一祥。行副司直徐有寧。都廳司僕寺正沈基泰。副司果李頤祥。副使行副司直金履素。竝加資。郞廳戶曹正郞鄭昌老。兵曹正郞鄭益祚崔守魯。禮曹正郞李敬裕。戶曹佐郞李正模。工曹佐郞成雲柱。竝陞敍。監造官副司勇李齊淵李敦源李海敷朴敦浩。長興庫直長李英秀。濟用監奉事趙重鎭。別工作繕工監奉事林元浩。竝陞六。貳極門重修監董堂上行判中樞府事具善復。行司直金華鎭。大虎皮一領賜給。敎命文製述官議政府左議政李福源。竹冊文製述官大提學吳載純。各熟馬一疋面給。敎命篆文書寫官行判中樞府事李徽之。敎命文書寫官奎章閣直提學鄭志儉。竹冊文書寫官奉朝賀徐命膺。玉印篆文書寫官議政府右議政金熤。各熟馬一疋賜給。傳冊官承旨李致中。受敎命官侍講院輔德李文源。受竹冊官侍講院弼善權。禮㦝官侍講院文學李謙彬。通禮院通禮金樂洙金基正。相禮金履正。竝加資。敎命執事前侍直李復永。前翊衛朴師欽。擧案執事前翊贊李敏輔。前洗馬林濬浩。褥席執事前衛率尹得弘。竹冊執事前洗馬金基厚尹光濩。擧案執事前司禦宋翼洙。前翊衛李運永。褥席執事前洗馬宋持常。擧讀冊案執事前副率尹光孚。前衛率李耇永。褥席執事前翊贊南紀雲。印綬執事前翊衛韓用和金聖規。擧案執事前司禦尹昌濂。前副率尹羲厚。褥席執事前翊衛申暿。讀印案執事前侍直金魯成。前翊贊李彦藎。褥席執事前翊衛趙德章。宣冊時開張執事前司禦曺允亨。前洗馬金載華。都預差前衛率鄭致儉。前翊贊李弘之李應重。前副率趙廷鉉等。俱以曾任桂坊人。特命差擬。予意出於記念舊僚也。不必例施加階之恩。桂坊次次收用。其中前侍直金魯成。尙在參下。不但沈屈。卽先朝外裔。特爲陞六。敎命織造尙衣院直長李翊永。衣襨造製尙衣院僉正趙明寅。各上絃弓一張賜給。玉帶造製尙衣院別提柳得恭。筒介造製尙衣院主簿鄭瑀。各加一資。資窮者代加。通禮院贊儀趙時種。掌儀金載遂。相當職除授。東西唱引儀吳學儉崔慶鎭李得泌金泰行。陞敍。參下陞六。其餘引儀各加一資。資窮者代加。陪衛侍講院兼輔德鄭東俊。兼弼善李祖承。兼文學徐有成。司書林濟遠。兼司書李集斗。說書沈晉賢。兼說書鄭東觀等。依己卯年先朝傳敎。一竝準職除授。已準職者。半熟馬一疋賜給。參下陞六。翊衛司司禦李㻋李漵。翊贊安鼎福李義逸。衛率金履九鄭東愈。副率宋厚淵尹守翼。侍直李晩秀宋耕玉。洗馬鄭大容南公轍。亦依己卯年例。竝右職除授。已右職者。兒馬一疋賜給。參下陞六。安寶尙瑞院直長趙命喆尹龜錫陞敍。別看役長連縣監具善德加資。折衝姜世重。邊將除授。尹東瑀日淺。兒馬一疋賜給。貳極門看役牌將呂從周等四人。邊將除授。通禮院書員金益華。帖加成給。都監寫字官竝員役工匠等。米布考例賞給。又命書傳敎曰。效勞旣多。値今邦慶。本宮中官梁大宜方得賢李團宜。竝加資。醫官姜命吉熟馬一疋面給。李廷楫加資。李希仁察訪除授。又命書傳敎曰。尙傳中官李允默。熟馬一疋賜給。敎命差備中官金景祐崔鳳佐。玉印差備中官方得賢李團宜。竹冊差備中官吳浚謙金始采。各半熟馬一疋賜給。差備中官金商彦李仁泰李春洽李光采李福良徐宗恒趙玹祥李景植李春植姜渭大朴敏瑞金興喆韓光佑姜晩德林宜馥文益成白萬興金允潭朴昌淳姜渭文。各兒馬一疋賜給。上曰。加資人卽爲下批。陞六人竝付軍職。使之殿庭肅謝之意。分付吏兵曹。上曰。李命楫徐命瑞。卽予在邸初講時宮僚。而今於東宮冊禮。又以宮官參班。亦是稀有之事。又命書傳敎曰。己卯年予以元孫冊封時。兩人俱爲衛從司。而今近三十年之後。復以桂坊。入參冊封之班。古所稀有。宜有別般記念之擧。而況兩人之年。八十俱不遠。翊衛李命楫徐命瑞。竝特付僉知。使之堂庭謝恩。上曰。監印進去。承旨許遞。出榻敎命書傳敎曰。都承旨左承旨右承旨同副承旨。竝許遞。前望單子入之。又命書榻敎曰。新除授行都承旨李致中。行左承旨李文源。右承旨權。左副承旨沈基泰。右副承旨李頤祥。同副承旨李謙彬。竝牌招察任。命吏兵批入侍開政時。以左通禮金樂洙。右通禮金基正。相禮金履正。弼善權。文學李謙彬。司僕正沈基泰。副司果李頤祥爲通政。左副承旨李致中。輔德李文源爲嘉善。禮曹判書金魯鎭。兵曹判書李在協爲崇政。戶曹判書鄭一祥。行副司直徐有寧金履素爲正憲。李鼎運爲掌令。金載鑽爲輔德。宋銓爲弼善。徐美修爲文學。韓光會爲判義禁。鄭好仁魚錫定任希曾爲知義禁。李一曾爲左通禮。呂善亨爲右通禮。李顯靖爲司僕正。柳河源爲相禮。李英澤爲西部都事。李光靖爲童蒙敎官。李度文爲顯陵參奉。李喜仁爲桃源察訪。朴廣源爲北評事。曺允亨李弘之爲翊衛。鶴城君楡。都摠管仍任。宋載經徐有防李在學李時秀趙興鎭金樂洙金基正金履正爲副司直。宋厚淵尹守翼李晩秀宋耕玉鄭大容南公轍李敦源李齊淵李海敷朴敦浩李英秀趙重鎭林元浩趙命喆金魯成李得泌金泰行爲副司果。金正淳尹光柱爲副率。金鍒李勉齊爲侍直。徐弘輔李敬魯爲洗馬。姜世中爲草芝僉使。命書榻敎曰。戶曹木布各五同。兵曹木布各六同。惠廳米三十石錢五百兩木五同。頒賞次待令。命退。諸臣以次退出。